Գրեյս Բամբրի

Գրեյս Բամբրի (, ), ամերիկացի օպերային մեցցո-սոպրանո և սոպրանո, իր սերնդի առաջատար օպերային երգչուհիներից մեկը։

Կենսագրություն 
Ծնվել է Միսսուրի նահանգի Սենթ Լուիս քաղաքում, հայրը երկաթուղային բեռնակիր էր, իսկ մայրը՝ դպրոցի ուսուցչուհի։ Ավարտել է հայրենի քաղաքի Չառլզ Սամների անվան բարձրագույն դպրոցը, որն առաջին հաստատությունն էր սևամորթների համար։ Տասնյոթ տարեկանում հաղթել է առաջին ռադիոմրցույթը, սակայն տեղական կոնսերվատորիա չի ընդունվել մաշկի գույնի պատճառով, բայց մրցույթի կազմակերպիչներն օգնել են նրան ընդունվել Բոստոնի համալսարան։ Հետագայում ուսումը շարունակել է Սանտա Բարբարայի Երաժշտության արևմտյան ակադեմիայում։ 1958 թվականին դարձել է Մետրոպոլիտեն օպերայի ունկնդրումների ազգային խորհրդի մրցույթի հաղթող, նույն թվականին Փարիզում տեղի է ունեցել նրա առաջին մենահամերգը։ Օպերային դեբյուտը կատարել է Փարիզի օպերայում՝ հանդես գալով Ամներիսի դերերգով, նույն տարուց սկսել երգել Բազելյան օպերային թատրոնում։

Միջազգային ճանաչում է ձեռք բերել 1961 թվականին 24 տարեկանում, երբ Վեներայի դերերգը կատարել է Բայրոյթյան փառատոնի ժամանակ՝ դառնալով դրան մասնակցած առաջին սևամորթը։ 1963 թվականին առաջին անգամ հանդես է եկել Լոնդոնի Կովենտ գարդեն արքունական թատրոնում, 1964 թվականին՝ Լա Սկալայում, իսկ 1965 թվականին՝ Մետրոպոլիտեն օպերայում։ Սկզբում կատարել է մեցցո-սոպրանոյի համար գրված դերերգեր, բայց 1970-ական թվականների կեսին ընդլայնել է երգացանկն ու անցել սոպրանո դերերին (որպես սոպրանո դեբյուտը տեղի է ունեցել 1964 թվականին Վիեննայի օպերայում), մինչև 1980-ական թվականների վերջերը կենտրոնանալով բացառապես դրամատիկ դերերի վրա, իսկ 1990-ականներին կրկին վերադարձել է մեցցո-սոպրանո կատարումներին։

Ժակլին Քենեդիի հրավերով երգել է Սպիտակ տանը (կրկին երգել է այնտեղ 1981 թվականին Ռոնալդ Ռեյգանի երդմնակալության արարողության ժամանակ)։ 1980-ական թվականների վերջից մեծի մասամբ հանդես է եկել Եվրոպայում, երկար տարիներ բնակվել Շվեյցարիայում, այժմ ապրում է Զալցբուրգում։ 1990-ական թվականների կեսին հիմնադրել է սեփական անսամբլը, որը կատարում է աֆրոամերիկյան ազգային երգեր։ Օպերային բեմին հրաժեշտ է տվել 1997 թվականին ու սկսել դասավանդել ու որպես ժյուրիի անդամ հանդես գալ տարբեր միջազգային մրցույթներում։ 2001 — 2002 թվականների ընթացքում մի շարք համերգներ է տվել, 2013 թվականին վերադարձել օպերային բեմ և Վիեննայի օպերայում կատարել կոմսուհու դերը «Պիկովայա դամա» օպերայից։

Պարգևատրվել է բազմիցս, այդ թվում՝ ՅՈՒՆԵՍԿՕ-ի մրցանակով, կատարողական արվեստում ունեցած ներդրման համար Քեննեդի կենտրոնի մրցանակով, ընդգրկվել է Սենթ Լուիսի փառքի ծառուղում։

Ձայնագրությունների մեծ մասը մեցցոյի ժամանակաշրջանից է, որոնց թվում են՝ առնվազն երկու Կարմենները և երեք Ամներիսները, Վեներան, Էբոլին, ինչպես նաև Լեդի Մակբեթի դերերգը «Մակբեթ» օպերայից։

Երկար տարիներ ապրել է Շվեյցարիայում, վերջին տարիներն անցկացրել է Վիեննայում, որտեղ և մահացել է 2023 թվականի մայիսի 7-ին։

Տես նաև 
Մարիան Անդերսոն
Լեոնտինա Փրայս
Շիրլի Վերետ
Ջեսսի Նորման

Ծանոթագրություններ

Արտաքին հղումներ 
 Boston University Online: "Amazing Grace"
 answers.com Grace Bumbry, includes reprint of a magazine article
 MusicianGuide.com biography
Opera News story on Grace Bumbry
 St. Louis Walk of Fame page for Grace Bumbry
 Time magazine review, 16 November 1962 
 Time magazine review on recital at White House 1962 
 Andante.com review of recital in New York, February 2002
 Грейс Бамбри на сайте Оperissimo

ԱՄՆ-ի օպերային երգիչ-երգչուհիներ
Երաժիշտներ այբբենական կարգով
Ամերիկացի երգիչներ
20-րդ դարի օպերային երգիչներ